ไทยเครดิตฯกวาดพอร์ตลูกค้ารายย่อย 99%
ธนาคารไทยเครดิตฯ ปลื้ม เงินฝาก-สินเชื่อ ปี 2552 ทะลุเป้าเปิดแผนปี 2553 ตั้งเป้าขยายฐานลูกค้ารายใหม่ 61% บุกเช่าซื้อเพิ่มอีก
28 ม.ค. 2553

ธนาคารไทยเครดิตฯ ปลื้ม เงินฝาก-สินเชื่อ ปี 2552 ทะลุเป้าเปิดแผนปี 2553 ตั้งเป้าขยายฐานลูกค้ารายใหม่ 61% บุกเช่าซื้อเพิ่มอีก



มงคล ลีลาธรรม 
นายมงคล ลีลาธรรม ประธานเจ้าหน้าที่บริหารและกรรมการผู้จัดการใหญ่ ธนาคารไทยเครดิต เพื่อรายย่อย เปิดเผยว่า กลยุทธ์ปี 2553 จะเน้นขยายฐานลูกค้ารายย่อยเป็นหลัก ตั้งเป้าขยายสินเชื่อ ทั้งสินเชื่อธุรกิจขนาดกลางและขนาดย่อม (เอสเอ็มอี) สินเชื่อเช่าซื้อ สินเชื่อทอง สินเชื่อที่อยู่อาศัย และสินเชื่อบุคคลให้เพิ่มขึ้นกว่า 60% และขยายเงินฝากเพิ่มขึ้น 43%
นอกจากนี้ ธนาคารเตรียมออกสินเชื่อรูปแบบใหม่ที่เน้นการยกระดับคุณภาพชีวิต และสร้างโอกาส หรือเสนอทางเลือกที่ดีให้กับลูกค้า ขณะที่แผนการขยายสาขานั้น ในครึ่งปีแรก มีแผนเปิดสาขาใหม่อีก 4 สาขา ได้แก่ ซีคอนสแควร์ งามวงศ์วาน บางกะปิ และปทุมธานี ตลอดจนการเพิ่มเครือข่ายพันธมิตรทางธุรกิจเพื่ออำนวยความสะดวกในการทำ ธุรกรรมกับธนาคารฯ ดั่งเช่นความสำเร็จที่ธนาคารฯ ได้ร่วมมือกับ ไปรษณีย์ไทย และธนาคารกรุงไทย ด้วยบริการ ฝากสะดวก ถอนง่าย ทั่วประเทศ
สำหรับผลการดำเนินงานปี 2552 ที่ผ่านมา ธนาคารมีทำรายได้รวมเพิ่มขึ้นถึง 88% โดยมีอัตราขยายตัวของเงินฝากเพิ่มขึ้นกว่า 51% ประกอบไปด้วยลูกค้าที่วงเงินฝากไม่เกิน 10 ล้านบาทถึง 99% เงินฝากเฉลี่ยต่อบัญชี 437,000 บาท ด้านการขยายธุรกิจสินเชื่อเติบโตเพิ่มขึ้นถึง 72% เมื่อเทียบกับปีก่อน (สิ้นปี 2551) ประกอบไปด้วยลูกค้าที่วงเงินสินเชื่อไม่เกิน 10 ล้านบาทถึง 99% วงเงินสินเชื่อเฉลี่ยต่อบัญชี 200,000 บาท โดยมีสินเชื่อที่ไม่ก่อให้เกิดรายได้ NPL เพียง 1.47%
พร้อมกันนี้ในช่วงปีที่ผ่านมา ธนาคารฯ ได้ตอกย้ำเจตนารมณ์การเป็นธนาคารเพื่อรายย่อย ด้วยการเข้าซื้อกิจการของบริษัท ธนบรรณ จำกัด  ซึ่งเป็นผู้ดำเนินธุรกิจสินเชื่อเช่าซื้อรถจักรยานยนต์ และมีส่วนแบ่งการตลาดในเขตกรุงเทพฯ และปริมณฑล เป็นอันดับที่ 4 เพื่อเป็นการขยายฐานลูกค้ารายย่อย โดยปีนี้ธนาคารได้ดูกิจการของบริษัทเช่าซื้อเพิ่มอีกมากกว่า 1 ราย มูลค่าประมาณ 1,000 ล้านบาท